El passat mes d'octubre es va presentar a l'exposició Offshore Energy 2016 d'Amsterdam un sistema de filtres que, segons els seus responsables, elimina de l'aire la pràctica totalitat de les partícules fines i ultrafines.
Les partícules fines són aquelles amb diàmetres de menys de 10 micròmetres (μm; un micròmetre és la mil·lèsima part d'un mil·límetre).
Són resultat de processos (antròpics o naturals) de combustió, fricció o evaporació, o de reaccions químiques.
Hi ha acord a considerar-les agents desencadenants de malalties respiratòries i cardiovasculars, i també poden provocar càncer.
Les partícules ultrafines són aquelles que fan menys de 0,1 μm (100 nanòmetres) de diàmetre.
Són resultat de processos de combustió, com ara la incineració de residus o el funcionament dels motors tèrmics.
Contràriament al que succeeix amb les fines, la discussió sobre els seus possibles efectes en la salut pública és quasi inexistent, tot i que és probable que provoquin danys al sistema nerviós i a les cèl·lules cerebrals).
Què són les partícules fines i ultrafines?( © Envinity Group)
Malgrat els problemes de salut a què poden donar lloc, s'estima que el 90% de la ciutadania europea està exposat a nivells de partícules fines superiors als llindars establerts com a acceptables per l'Organització Mundial de la Salut (OMS).
Entre aquestes partícules s'hi troben sulfats, nitrats i carbó.
La Unió Europea mira de reduir-ne l'emissió, per exemple, rebaixant els límits de velocitat en les autopistes, optimitzant les rutes aèries o disminuint el nombre d'operacions aeronàutiques, però pel que sembla aquestes mesures no són suficients.
Pel que fa a les partícules ultrafines la situació és pitjor, atesa la inacció dels organismes reguladors a l'hora de fixar-ne uns llindars, tot i la seva perillositat.
D'altra banda, s'estima que la pol·lució per partícules provoca pèrdues anuals d'1,45 bilions d'euros en el conjunt de l'economia europea, a causa de les malalties i les morts a què dóna lloc.
Davant aquesta situació, la companyia neerlandesa Envinity Group ha creat el que, assegura, és el primer aspirador gegant de partícules fines i ultrafines fins a la data.
Es tracta d'un gran filtre industrial, fabricat en acer i de vuit metres de llarg, destinat a ser instal·lat al capdamunt d'edificis de zones urbanes o propers a àrees industrials o aeroports.
Segons es desprèn dels assajos que el Centre Neerlandès de Recerca en Energia (ENC) ha dut a terme sobre el prototip d'aquest filtre, el sistema, mitjançant cinc subprocessos, és capaç d'aspirar l'aire en un radi de 300 m i fins a una alçada de 7 km, i de tractar fins a 80.000 m 3 d'aire per hora, filtrant la totalitat de les partícules fines PM 10 i PM 2,5 (de diàmetre inferior a 10 μm i a 2,5 μm, respectivament), i el 95% de les partícules ultrafines presents a l'aire.
Algunes de les prestacions del sistema de la companyia neerlandesa ( © Envinity Group)
En aquest sentit, el producte d'Envinity Group ofereix un rendiment molt superior al d'actuacions similars, com la Smog Free Tower de Pequín, de l'artista holandès Daan Roosegaarde, de la qual es va parlar al Butlletí 11, i que, mitjançant camps electromagnètics, aconsegueix eliminacions de partícules de només el 75%, amb rendiments també inferiors, de 30.000 m 3 /h.
Envinity Group creu que el funcionament i les prestacions del seu filtre demostraran que les normatives existents en el camp de les emissions de partícules han quedat obsoletes i que se'n poden redactar de més restrictives atès que ja existeix una tecnologia capaç de fer front al problema de manera eficaç.
Per saber-ne més: Envinity Group
Contaminació atmosfèrica i protecció de l'ambient atmosfèric